b"\n_START_ARTICLE_\nNafta\n_START_PARAGRAPH_\nNafta (gr. \xce\xbd\xce\xb1\xcf\x86\xce\xb8\xce\xb1, turk. neft; kilm\xc4\x97 siejama su akad. napatum 'u\xc5\xbesiliepsnoti, u\xc5\xbesi\xc5\xbeiebti')\xc2\xa0\xe2\x80\x93 \xc5\xbdem\xc4\x97s plutoje susidar\xc4\x99s aliejaus konsistencijos degus skystis. Randama nuos\xc4\x97din\xc4\x97s kilm\xc4\x97s akytose uolienose, \xc4\xafsisunkusi \xc4\xaf sm\xc4\x97l\xc4\xaf, smiltain\xc4\xaf, klint\xc4\xaf. Vienas i\xc5\xa1 svarbiausi\xc5\xb3 gamtini\xc5\xb3 i\xc5\xa1tekli\xc5\xb3.\n_START_SECTION_\nIstorija\n_START_PARAGRAPH_\nNaft\xc4\x85 \xc5\xbemon\xc4\x97s atrado jau seniausiais laikais, nes tam tikromis s\xc4\x85lygomis nafta i\xc5\xa1kyla \xc4\xaf \xc5\xbeem\xc4\x97s pavir\xc5\xa1i\xc5\xb3. Atliekant archeologinius tyrimus prie Eufrato up\xc4\x97s, buvo rasti naftos gavybos p\xc4\x97dsak\xc5\xb3, kuri\xc5\xb3 am\xc5\xbeius siek\xc4\x97 4000\xe2\x80\x936000\xc2\xa0m. pr. m. e. Nafta tuo metu naudota kaip kuras, o bitumai statybose ir keli\xc5\xb3 tiesimui. Kinijoje nafta buvo i\xc5\xa1gaunama i\xc5\xa1gr\xc4\x99\xc5\xbeus bambukinius gr\xc4\x99\xc5\xbeinius. Nafta buvo naudota kaitinti s\xc5\xabrym\xc4\x85 ir taip gaminti drusk\xc4\x85. Plutarchas ir Dioskoridas ra\xc5\xa1\xc4\x97 apie naft\xc4\x85, kuri buvo naudota kurui Senov\xc4\x97s Graikijoje._NEWLINE_Moderni naftos panaudojimo istorija prasideda 1853\xc2\xa0m., kai lenk\xc5\xb3 mokslininkas Ignacy Lukasiewicz i\xc5\xa1gavo \xc5\xbeibal\xc4\x85 i\xc5\xa1 \xc5\xbealios naftos._NEWLINE_Pirmas komercinis naftos gr\xc4\x99\xc5\xbeinys buvo i\xc5\xa1gr\xc4\x99\xc5\xbetas Kanadoje 1858\xc2\xa0m. V\xc4\x97liau buvo atrasti dideli naftos telkiniai JAV, Azerbaid\xc5\xbeane, Venesueloje, Artimuosiuose Rytuose._NEWLINE_Iki XX a. 6-ojo de\xc5\xa1imtme\xc4\x8dio akmens anglis pasaulyje buvo pagrindinis energijos \xc5\xa1altinis. V\xc4\x97liau labiau prad\xc4\x97ta naudoti naft\xc4\x85. Dabar net 90\xc2\xa0% transportui reikalingos energijos i\xc5\xa1gaunama i\xc5\xa1 naftos.\n_START_SECTION_\nKainos\n_START_PARAGRAPH_\nNuo 1980-\xc5\xb3j\xc5\xb3 met\xc5\xb3 vidurio iki 2003\xc2\xa0m. rugs\xc4\x97jo m\xc4\x97nesio vidutin\xc4\x97 infliacijos koreguojama naftos kaina, Niujorko preki\xc5\xb3 bir\xc5\xbeoje buvo \xc5\xbeemesn\xc4\x97 nei 25 JAV doleriai u\xc5\xbe barel\xc4\xaf 2008\xc2\xa0m. sausio 2 d. buvo per\xc5\xbeengta psichologin\xc4\x97 100 doleri\xc5\xb3 riba, o 2008\xc2\xa0m. liepos 11 d. pasiektas vis\xc5\xb3 laik\xc5\xb3 rekordas\xc2\xa0\xe2\x80\x93 147 doleriai u\xc5\xbe barel\xc4\xaf._NEWLINE_Naftos kain\xc5\xb3 \xc5\xa1uol\xc4\xaf i\xc5\xa1provokavo keli veiksniai: augantis naftos produkt\xc5\xb3 poreikis spar\xc4\x8diai augan\xc4\x8di\xc5\xb3 Azijos valstybi\xc5\xb3 tarpe, nepakankamai spar\xc4\x8diai augusi naftos gavyba pasaulyje, suk\xc5\xabrusi did\xc4\x97jant\xc4\xaf skirtum\xc4\x85 tarp paklausos ir pasi\xc5\xablos, nafting\xc5\xb3 region\xc5\xb3 destabilizacija, JAV Energijos departamento bei kit\xc5\xb3 organizacij\xc5\xb3 prane\xc5\xa1imus apie JAV naftos atsarg\xc5\xb3 suma\xc5\xbe\xc4\x97jim\xc4\x85, r\xc5\xabpes\xc4\x8diai, jog gali b\xc5\xabti pasiektas naftos gavybos maksimumas, \xc4\xaftampa Vidurio rytuose, bei \xc4\xafvairios spekuliacijos. Kain\xc5\xb3 \xc5\xa1uoliui taip pat tur\xc4\x97jo \xc4\xaftakos tokie politiniai \xc4\xafvykiai kaip \xc5\xa0iaur\xc4\x97s Kor\xc4\x97jos raket\xc5\xb3 bandymai, konfliktas tarp Izraelio ir Libano, \xc4\xaftampa tarp JAV ir Irako bei kiti trumpalaikius kainos \xc5\xa1uolius suk\xc4\x97l\xc4\x99 \xc4\xafvykiai._NEWLINE_Pasiekusi 147 doleri\xc5\xb3 u\xc5\xbe barel\xc4\xaf rekord\xc4\x85, naftos kaina \xc4\x97m\xc4\x97 kristi. 2008 met\xc5\xb3 rugs\xc4\x97jo viduryje d\xc4\x97l l\xc4\x97t\xc4\x97jan\xc4\x8dios pasaulin\xc4\x97s ekonomikos ir ma\xc5\xbe\xc4\x97jan\xc4\x8dios paklausos kaina v\xc4\x97l suma\xc5\xbe\xc4\x97jo iki 100 doleri\xc5\xb3 u\xc5\xbe barel\xc4\xaf. Reaguodama \xc4\xaf krentan\xc4\x8dias naftos kainas, naft\xc4\x85 eksportuojan\xc4\x8di\xc5\xb3 valstybi\xc5\xb3 susivienijimas OPEC paskelb\xc4\x97, jog yra pasireng\xc4\x99s imtis veiksm\xc5\xb3, tam, kad sustabdyt\xc5\xb3 kain\xc5\xb3 kritim\xc4\x85 ir i\xc5\xa1laikyt\xc5\xb3 kain\xc4\x85 70\xe2\x80\x93100 doleri\xc5\xb3 u\xc5\xbe barel\xc4\xaf intervale, ta\xc4\x8diau blog\xc4\x97jant pasaulinei ekonomikai, kaina ir toliai krito. 2008 met\xc5\xb3 lapkri\xc4\x8dio 20 d. naftos barelis kainavo kiek ma\xc5\xbeiau nei 50 doleri\xc5\xb3. Gruod\xc5\xbeio 17 d. OPEC paskelb\xc4\x97 apie rekordin\xc4\xaf naftos gavybos ma\xc5\xbeinim\xc4\x85 2,2 milijonais bareli\xc5\xb3 per dien\xc4\x85, ta\xc4\x8diau nepaisant to 2009\xc2\xa0m. vasario 13 d. naftos barelio kaina svyravo 35 doleri\xc5\xb3 riboje, ta\xc4\x8diau gegu\xc5\xbe\xc4\x99 pakilo iki 55 JAV doleri\xc5\xb3._NEWLINE_Manoma, kai tai buvo viena i\xc5\xa1 2008\xe2\x80\x932009\xc2\xa0m. pasaulio ekonomin\xc4\x97s kriz\xc4\x97s prie\xc5\xbeas\xc4\x8di\xc5\xb3. Nuosmukio metu pasi\xc5\xabla vir\xc5\xa1ijo paklaus\xc4\x85, atsarg\xc5\xb3 buvo sukaupta daugiausiai nuo 1990\xc2\xa0m. 2011\xe2\x80\x932014\xc2\xa0m. naftos kainos laik\xc4\x97si apie 100 doleri\xc5\xb3 u\xc5\xbe barel\xc4\xaf kainos ribose d\xc4\x97l arab\xc5\xb3 protest\xc5\xb3 kriz\xc4\x97s Viduriniuose Rytuose ir \xc5\xa0iaur\xc4\x97s Afrikoje (Egipto revoliucija, Libijos civilinis karas, taip pat sankcijos prie\xc5\xa1 Iran\xc4\x85 didino \xc4\xaftamp\xc4\x85 regione). 2014\xe2\x80\x932015\xc2\xa0m. rinka buvo u\xc5\xbetvindyta, d\xc4\x97l \xc5\xbeymiai patobul\xc4\x97jusi\xc5\xb3 nafting\xc5\xb3j\xc5\xb3 skal\xc5\xabn\xc5\xb3 gavybos technologij\xc5\xb3 JAV. 2016\xc2\xa0m. gale kainos pasiek\xc4\x97 26 doleri\xc5\xb3 rib\xc4\x85.\n_START_SECTION_\nSpalva\n_START_PARAGRAPH_\nNaftos spalva pasitaiko labai \xc4\xafvairi. Gamtoje labiausiai paplitusi tamsiai rudos ir juodos spalvos su \xc5\xbealsvu atspalviu, tokios spalvos b\xc5\xabna beveik vis\xc5\xb3 \xc5\xbeemyn\xc5\xb3 nafta. Re\xc4\x8diau pasitaiko \xc5\xa1viesiai rudos ir geltonos spalvos nafta.\n_START_SECTION_\nTirpumas\n_START_PARAGRAPH_\nNaftos tirpumas vandenyje labai silpnas, ta\xc4\x8diau atskiri jos komponentai tirpsta pakankamai gerai. Aromatiniai angliavandeniliai tirpsta geriau u\xc5\xbe metano junginius. Blogiausiai vandenyje tirpsta mineralin\xc4\x97s alyvos frakcija. Auk\xc5\xa1tesn\xc4\x97s temperat\xc5\xabros nafta tirpsta geriau. Pagrindiniai naft\xc4\x85 sudarantys komponentai, i\xc5\xa1skyrus parafin\xc4\x85, gerai tirpsta chloroforme, benzene, anglies tetrachloride, etilo eteryje, anglies sulfide ir kai kuriuose kituose skys\xc4\x8diuose. Nafta gerai tirpina jod\xc4\x85, sier\xc4\x85, kau\xc4\x8diuk\xc4\x85, \xc4\xafvairios sud\xc4\x97ties dervas ir augalin\xc4\x97s kilm\xc4\x97s riebalus.\n_START_SECTION_\nLiuminescencija\n_START_PARAGRAPH_\nDaugelis naft\xc4\x85 sudaran\xc4\x8di\xc5\xb3 komponent\xc5\xb3 pasi\xc5\xbeymi liuminescencija. \xc5\xa0i\xc4\x85 savyb\xc4\x99 galima gauti ap\xc5\xa1vitinus monochromatine ar polichromatine \xc5\xa1viesa, radioaktyvia spinduliuote arba nuo staigaus ir stipraus sm\xc5\xabgio bei trinties. Ypa\xc4\x8d gerai \xc5\xa1vyti mineralin\xc4\x97s alyvos frakcija (melsvai), dervos (rudai, gelsvai, oran\xc5\xbeiniai) ir asfaltenai (geltonai). Pagal \xc5\xa1vyt\xc4\x97jim\xc4\x85 galima spr\xc4\x99sti apie naftos sud\xc4\x97t\xc4\xaf.\n_START_SECTION_\nNaftos kilm\xc4\x97s teorijos\n_START_PARAGRAPH_\nYra kelios naftos kilm\xc4\x97s teorijos. Populiariausios yra dvi, biogenin\xc4\x97\xc2\xa0\xe2\x80\x93 i\xc5\xa1 organizm\xc5\xb3 ir nebiogenin\xc4\x97 (abiogenin\xc4\x97)\xc2\xa0\xe2\x80\x93 i\xc5\xa1 \xc5\xbdem\xc4\x97s mantijos, transformuojantis metanui \xc4\xaf kitus organinius junginius.\n_START_SECTION_\nBiogenin\xc4\x97 naftos kilm\xc4\x97s teorija\n_START_PARAGRAPH_\n\xc5\xa0i teorija sako, kad nafta, kaip ir dujos ar akmens anglis, susidar\xc4\x97 d\xc4\x97l sl\xc4\x97gio ir kar\xc5\xa1\xc4\x8dio i\xc5\xa1 j\xc5\xabros organizm\xc5\xb3, kurie \xc5\xbeuv\xc4\x99 grimzdo \xc4\xaf j\xc5\xabros dugn\xc4\x85. Po nugrimzdimo \xc5\xa1ie i\xc5\xa1 organini\xc5\xb3 med\xc5\xbeiag\xc5\xb3 susidar\xc4\x99 sedimentai per ilg\xc4\x85 laik\xc4\x85 buvo veikiami sl\xc4\x97gio ir auk\xc5\xa1tos temperat\xc5\xabros, d\xc4\x97l ko susidar\xc4\x97 nafta, kuri kaup\xc4\x97si taip vadinamuose kolektoriuose (vietose su nelaid\xc5\xbeiu vir\xc5\xa1utiniu sluoksniu).\n_START_SECTION_\nNebiogenin\xc4\x97 naftos kilm\xc4\x97s teorija\n_START_PARAGRAPH_\nDaug rus\xc5\xb3 ir ukrainie\xc4\x8di\xc5\xb3 geolog\xc5\xb3 palaiko nebiogenin\xc4\x99 naftos susidarymo teorij\xc4\x85. Ji sako, kad \xc5\xbeem\xc4\x97je, kaip ir kitose saul\xc4\x97s sistemos planetose yra ir buvo tam tikras angliavandenili\xc5\xb3 kiekis. Laikui b\xc4\x97gant d\xc4\x97l angliavandenili\xc5\xb3 tankio, jie kilo \xc4\xaf \xc5\xbeem\xc4\x97s pavir\xc5\xa1i\xc5\xb3. Kartu veikiami \xc5\xa1ilumos ir sl\xc4\x97gio virto nafta."